钦定古今图书集成/明伦汇编/氏族典/第201卷 > 《郑樵通志》 > 高恭之
## 钦定古今图书集成/明伦汇编/氏族典/第201卷 > 《郑樵通志》 > 高恭之

按《魏书高崇传》，“谦之弟恭之，字道穆，行字于世。学涉
经史，非名流儁士，不与交结。幼孤，事兄如父母。元匡
引为御史，其所纠擿，不避权豪。正光中，出使相州。尔
朱荣讨蠕蠕，道穆监其军事，荣甚惮之。还除奉朝请，
俄除太尉铠曹参军。萧宝夤西征，以道穆为行台郎
中。后属兄谦之被害，情不自安，遂托身于庄帝。帝时”
为侍中，特相钦重，引居第中，深相保护。俄而帝以兄
事见出，道穆惧祸，乃携家趣济阴，变易姓名，往来于
东平毕氏，以避时难。庄帝即位，征为尚书三公郎中，
加宁朔将军，寻兼吏部郎中，使晋阳，授尔朱荣职，赐
爵龙城侯。九月，除太尉长史，领中书舍人。遭母忧去
职。诏摄本任，表辞，不许。三年，加前军将军。及元颢逼
虎牢城，车驾北渡，除中军将军、给事黄门侍郎、安喜
县开国公。及庄帝反政，除征南将军、金紫光禄大夫、
兼御史中尉。寻即真，仍兼黄门。道穆外秉直绳，内参
机密，凡是益国利民之事，必以奏闻，谏诤极言，无所
顾惮。加卫将军、假车骑将军、大都督、兼尚书右仆射、
南道大行台。又除车骑将军。尔朱兆入洛，道穆虑祸
及己，托病去官。世隆以道穆忠于前朝，遂害之，时年
四十二。太昌中，赠使持节、都督雍秦二州诸军事、车
骑大将军、仪同三司、雍州刺史。子士镜，袭爵，为北豫
州刺史。高仲密拥入关。